S-10/2014

I

Mál þetta sem dómtekið var 19. mars sl. höfðaði ríkissaksóknari með ákæru 11. febrúar 2014 á hendur ákærða: „S-kk-þgf R-kk-þgf L-kk-þgf, kennitala [...],[...], fyrir kynferðisbrot:

1. Með því að hafa á tímabili frá 1. júlí til 18. ágúst 2012, að [...], haft í vörslum sínum í fartölvu samtals 2040 ljósmyndir og 498 hreyfimyndir, er sýna börn á kynferðislegan og klámfenginn hátt, sem ákærði aflaði sér á internetinu 1. júlí 2012.

[...]

2. Með því að hafa um nokkurt skeið fram til 20. desember, að [...], haft í vörslum sínum í tveimur fartölvum samtals 1293 ljósmyndir og 417 hreyfimyndir, er sýna börn á kynferðislegan og klámfenginn hátt, sem ákærði aflaði sér á internetinu á tímabili frá 4. nóvember 2010 til 27. október 2012.

[...]

Telst þetta varða við 1. mgr. 210. gr. a. almennra hegningarlaga nr. 19/1940, sbr. 6. gr. laga nr. 58/2012.

Þess er krafist að ákærði verði dæmdur til refsingar og til greiðslu alls sakarkostnaðar. Þess er jafnframt krafist að framangreint myndefni og harðir diskar úr Toshiba og Asus fartölvum (munaskrárnúmer 371883/371884), sem lögregla lagði hald á, sbr. 2. ákærulið, verði gert upptækt samkvæmt 1. og 2. tölul. 1. mgr. 69. gr. a. almennra hegningarlaga, sbr. 2. gr. laga nr. 149/2009.“

Með framhaldsákæru 17. mars 2014 var framangreindri ákæru breytt með þeim hætti að á eftir orðinu „desember“ í fyrstu línu 2. töluliðar í verknaðarlýsingu standi ártalið „2012“.

II

Við þingfestingu málsins viðurkenndi ákærði þá háttsemi sem honum er gefin að sök í ákæru. Farið var með málið samkvæmt ákvæðum 164. gr. laga nr. 88/2008 um meðferð sakamála og málið tekið til dóms án frekari sönnunarfærslu en ákærandi og ákærði tjáðu sig sérstaklega um lagaatriði og ákvörðun viðurlaga. Um málavaxtalýsingu er skírskotað til ákæru. Játning ákærða fær fulla stoð í gögnum málsins og eru brot hans réttilega heimfærð til refsiákvæða í ákæru.

III

Ákærði er fæddur árið 1989. Samkvæmt vottorði sakaskrár ríkisins gekkst hann undir viðurlagaákvörðun í Héraðsdómi Vestfjarða 5. mars 2008 vegna brots gegn 1., sbr. 3. mgr. 45. gr. umferðarlaga nr. 50/1987. Þá var ákærði með dómi sama dómstóls, 27. ágúst 2008, dæmdur í 45 daga fangelsi skilorðsbundið í 2 ár vegna brots gegn 4. mgr. 210. gr. almennra hegningarlaga nr. 19/1940. Brot þau sem ákærði hefur nú verið sakfelldur fyrir framdi hann eftir að skilorðstíma framangreinds dóms lauk og hefur hann því ekki ítrekunaráhrif nú, sbr. 61. gr. almennra hegningarlaga. Í ákæru er brotum ákærða skipt í ákæruliði eftir tímabilum með hliðsjón af því hvar ákærði bjó þegar lögregla lagði hald á efnið. Samkvæmt fyrsta ákærulið hafði ákærði það efni sem þar er greint í vörslum sínum frá 1. júlí til 18. ágúst 2012 en samkvæmt öðrum ákærulið aflaði ákærði sér þess efnis sem þar er greint á tímabilinu frá 4. nóvember 2010 til 27. október 2012 en það fannst í vörslum hans 20. desember 2012. Skarast því þessir tveir verknaðir að því er tímaramma þeirra varðar. Eftir þessu telur dómurinn rétt að líta á brot ákærða sem eina heild. Um mikinn fjölda mynda er að ræða, efnisins var aflað á löngum tíma, heildarafspilunartími þeirra myndskeiða sem fundust í tölvum ákærða er um 102 klukkustundir og að miklu leyti er um gróft barnaklámefni að ræða, m.a. ljósmyndir og myndskeið af því þegar ung stúlkubörn eru beitt grófu kynferðislegu ofbeldi. Brot ákærða telst því stórfellt. Ákærði hefur játað brot sitt greiðlega og er það virt honum til málsbóta. Með vísan til framangreinds þykir refsing ákærða hæfilega ákveðin níu mánaða fangelsi en fresta skal fullnustu refsingarinnar og skal hún falla niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Samkvæmt 1. og 2. tölulið 1. mgr. 69. gr. a. almennra hegningarlaga, sbr. 2. gr. laga nr. 149/2009, ber ákærða að hlíta upptöku til ríkissjóðs á því myndefni sem tilgreint er í ákæru sem eru samtals 3.333 ljósmyndir og 915 hreyfimyndir sem sýna börn á kynferðislegan og klámfenginn hátt, og lögregla lagði hald á, og hörðum diskum úr Toshiba og Asus fartölvum.

Engin sakarkostnaður féll til vegna meðferðar málsins.

Dóm þennan kveður upp S-kvk-nf E-kvk-nf K-kvk-nf dómstjóri.

D Ó M S O R Ð:

Ákærði, S-kk-nf R-kk-nf L-kk-nf, sæti fangelsi í níu mánuði en fresta skal fullnustu refsingarinnar og skal hún falla niður að tveimur árum liðnum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Upptækar eru gerðar til ríkissjóðs 3.333 ljósmyndir og 915 hreyfimyndir sem sýna börn á kynferðislegan og klámfenginn hátt, og lögregla lagði hald á, og harðir diskar úr Toshiba og Asus fartölvum.

S-kvk-nf E-kvk-nf K-kvk-nf